
______________________________________________________________________________

	агенција за привредне регистре



11000 Београд
Бранкова бр. 25
Поштовани,
На основу чл. 29. став 1. Закона о Заштитнику грађана
, у поступку по притужбама Л. Е. из Зрењанина и Н. Н. из Крагујевца, након што је утврдио да су отклоњени недостаци у раду Агенције за привредне регистре, Заштитник грађана Вас  
О б а в е ш т а в а

о

з а в р ш е т к у  п о с т у п к а

Л. Е. и Н. Н. су поднели притужбу Заштитнику грађана у којој су указали да постоје недостаци у раду Агенције за привредне регистре због тога што Агенција за привредне регистре због тога што Агенција не поступа у складу са решењима другостепеног органа донетим по жалбама притужилаца.
У притужби притужиоца Л. Е. је наведено да је притужилац поднео жалбу Агенцији за привредне регистре на решење Агенције БУ 2796/15 од 26. 3. 2015. године коју је Агенција одбацила решењем БУЖ 2796/2015/01. Притужилац је указао да је потом на то решење поднео жалбу Министарству државне управе и локалне самоуправе које је својим решењем бр. 024-00-00016/2015-14 од 25. 5. 2015. године поништило решења Агенције за привредне регистре БУ 2796/15 од 26. 3. 2015 и БУЖ 2796/2015/01 од 8. 4. 2015. године у целини и вратило предмет Агенцији на поновни поступак, али да Агенција није у року предвиђеном чланом 232. став. 2 Закона о општем управном поступку донела нову одлуку.  
У притужби притужиоца Н. Н. је наведено да је притужилац на решење Агенције за привредне регистре БУ 9048/2013 од 24. 9. 2013. године уложио жалбу Министарству државне управе и локалне самоуправе и да је министарство у поступку по жалби донело решење бр. 024-00-00002/2015-14 од 20. 1. 2015. године којим је жалба усвојена, укинуто решење Агенције за привредне регистре и предмет враћен Агенцији на поновни поступак. Притужилац је указао да Агенција није поступила по наведеном решењу Министарства државне управе и локалне самоуправе, већ је списе предмета вратила назад министарству. 

Заштитник грађана је, поступајући по поднетој притужби, утврдио недостатке у раду Агенције за привредне регистре која у поновним поступцима као првостепени орган није поступила по решењима другостепеног органа којим су усвојене жалбе притужилаца и којима је истовремено наложено да у поновном поступку донесе нове одлуке, што је обавеза Агенције у складу са одредбама Закона о општем управном поступку  и Закона о поступку регистрације у Агенцији за привредне регистре, већ је вратила списе предмета другостепеном органу са примедбама на њихове одлуке.  
У складу са законским овлашћењима, Заштитник грађана је 4. 11. 2015. године Агенцији за привредне регистре упутио препоруку дел. бр. 40777 о томе како би уочене недостатке требало отклонити. Истовремено је препоручено да, у року од 60 дана од дана пријема препоруке, обавести овај орган о поступању по њој.
Заштитник грађана је 6. 1. 2016. године примио изјашњење  Агенције за привредне регистре о поступању по препоруци, којим је информисан да је Агенција дана 2. 10. 2015. године донела решење БУЖ 2796/2015/02-01 о усвајању регистрационе пријаве промене података код удружења САВЕЗ ДРУШТАВА ВОЈВОДИНЕ ЗА БОРБУ ПРОТИВ ШЕЋЕРНЕ БОЛЕСТИ. Наведено је да је на решење Агенције изјављена жалба и да су 2. 11. 2015. године сви списи предметног удружења прослеђени Министарству за државну управу и локалну самоуправу. Такође, Заштитник грађана је информисан је информисан да је Агенција дана 1. 10. 2015. године донела решење БУЖ 9048/2013/01-01 о одбацивању регистрационе пријаве промене података код удружења УДРУЖЕЊЕ МАКЕДОНАЦА ШУМАДИЈСКОГ ОКРУГА ТАТКОВИНА и да је на то решење 29. 10. 2015. године изјављена жалба, која је 16. 11. 2015. године прослеђена Министарству за државну управу и локалну самоуправу.

Како из примљених изјашњења произилази да је Агенција за привредне регистре у свему поступила у складу са препоруком, стекли су се услови да се рад по притужбама Л. Е. из Зрењанина и Н. Н. из Крагујевца, оконча, о чему у складу са чл. 29. став 1. Закона о Заштитнику грађана обавештавамо наведени орган и подносиоце притужбе.  
	ПОМОЋНИЦА ГЕНЕРАЛНЕ СЕКРЕТАРКЕ

